舟宿南尉岸下夜夕不寐思丁老小山戲成長韻
作者：王洋
朝代：宋

paragraphs: 積少自成多，一元陶萬類。
破大可作小，壺中有天地。
果謂真無窮，百慮同一致。
若曰一毫芒，萬里鵬垂翅。
變化無定形，古今俱幻事。
老丁習真觀，幻事亦不棄。
輸財買幻人，放意窮幻智。
發屋仰偷天，鑿泉下汲繸。
慌惚幻峰巒，共疑無足至。
妻兒固俱賢，未免慮憔悴。
拒諫設科條，縱語終莫遂。
相顧色慘怛，但未垂怨淚。
老丁恐敗事，往往陽怒恚。
共知無奈何，奇計亦多秘。
託言有鬼神，疾病果作祟。
要盟質諸天，庶得捐驚悸。
老丁如不聞，嬉笑無畏忌。
起語家人言，常數不可避。
吾老嗜奔湍，且可幻吾戲。
戰敗豈吾過，時有利不利。
子無徒面從，背我乃竊議。
我意終不移，畢命乃殊嗜。
吾聞利有幅，盈舒如在器。
老丁自治産，費金亦其意。
得侯既自我，失侯亦何愧。
萬事懷中寬，目前同一醉。
更須稍進功，有爲俱有累。
一靜勝百爲，壯士屈伸臂。